ຮ້ານຄຳບຸນເຕັມ ເປັນໜຶ່ງໃນ 40 ທຸລະກິດທີ່ໄດ້ຮັບລາງວັນທຸລະກິດ SMEs ດີເດັ່ນ
ລາງວັນທຸລະກິດ SMEs ດີເດັ່ນເປັນລາງວັນທີ່ມີຄຸນຄ່າ ແລະ ຊົງກຽດ, ໂດຍແມ່ນສະພາການຄ້າ ແລະ ອຸດສາຫະກຳແຫ່ງຊາດລາວ ເປັນຜູ້ສ້າງຕັ້ງ ຂຶ້ນ ເພື່ອຍ້ອງຍໍສັນລະເສີນຫົວໜ່ວຍທຸລະກິດຕ່າງໆທີ່ມີຜົນງານດີເດັ່ນ, ປະ ກອບສ່ວນສ້າງສາພັດທະນາປະເທດຊາດ, ສ້າງວຽກເຮັດງານທຳ ແລະ ປະ ກອບສ່ວນສ້າງຄວາມເຂັ້ມແຂງໃຫ້ສະພາການຄ້າ ແລະ ອຸດສາຫະກຳແຫ່ງຊາດລາວໃນໄລຍະຜ່ານມາຢ່າງເປັນປົກກະຕິ, ໃນນັ້ນປະກອບມີ 40 ທຸລະກິດທີ່ໄດ້ຮັບລາງວັນດັ່ງກ່າວ ແລະ ໜຶ່ງໃນນັ້ນກໍແມ່ນບໍລິສັດ ບຸນເຕັມໂກລແອນຈິວເວີລີ ທີ່ຖືກຄັດເລືອກຮັບລາງວັນອັນຊົງກຽດນີ້, ໂດຍມີເງື່ອນໄຂຄົບຖ້ວນຄື: 1. ເປັນບໍລິສັດທີ່ລົງທະບຽນຖືກຕ້ອງຕາມລະບຽບກົດໝາຍຂອງ ສປປ ລາວ, 2. ເປັນສະມາຊິກຂອງສະພາການຄ້າ ແລະ ອຸດສາຫະກຳແຫ່ງຊາດລາວ, 3. ທຸລະກິດມີການເຕີບໃຫຍ່ຂະຫຍາຍຕົວໃນໄລຍະສົກປີຜ່ານມາ, 4. ປະກອບສ່ວນສ້າງສາພັດທະນາປະເທດຊາດ, ຫ້າວຫັນໃນການເສຍພັນທະພາສີອາກອນໃຫ້ສະພາ ການຄ້າ ແລະ ອຸດສາຫະກຳແຫ່ງຊາດຢ່າງເປັນປົກະຕິ ແລະ ໂປ່ງໃສ, 5. ປະກອບສ່ວນຢ່າງຫ້າວຫັນໃນການສ້າງວຽກເຮັດງານທຳໃຫ້ປະຊາຊົນ ແລະ ຊ່ວຍສ້າງຄວາມເຂັ້ມແຂງໃຫ້ສະພາການຄ້ານຳອີກ.
ທ່ານນາງ ບຸນເຕັມ ແສງສຸວັນ ເຈົ້າຂອງຮ້ານຂາຍຄຳບຸນເຕັມ ໃຫ້ຮູ້ວ່າ: ມີຄວາມຮູ້ສຶກຕື່ນເຕັ້ນ ແລະ ເປັນກຽດຢ່າງຍິ່ງທີ່ຖືກຄັດເລືອກຮັບລາງວັນໃນຄັ້ງນີ້, ຍ້ອນຄວາມອົດທົນບຸກບືນໃນການເຮັດທຸລະກິດຈົນເຕີບໃຫຍ່ຂະຫຍາຍຕົວ ແລະ ເປັນທີ່ຮູ້ຈັກໃນສັງຄົມລາວ, ລາງວັນດັ່ງກ່າວຍັງໄດ້ຢືນຢັນເຖິງສັກກະຍະພາບໃນການດຳເນີນທຸລະກິດໃນໄລຍະຜ່ານມາ ແລະ ຍັງໄດ້ເປັນແຮງກະຕຸ້ນໃຫ້ສືບຕໍ່ພັດທະນາທຸລະກິດດັ່ງກ່າວເຕີບໃຫຍ່ຂຶ້ນເລື້ອຍໆ. ໃນໄລຍະຜ່ານມາ, ບໍລິສັດ ບຸນເຕັມໂກແອນຈິວເວີລີ ໄດ້ປະກອບສ່ວນຊ່ວຍເຫລືອ ແລະ ສະໜັບສະໜູນຫລັກໃນໂຄງການປະກວດ Miss Grand Laos, Miss International Lao ແລະ ໂຄງການອື່ນໆຢ່າງຫລວງຫລາຍ.
ພິທີມອບ-ຮັບລາງວັນທຸລະກິດ SMEs ດີເດັ່ນດັ່ງກ່າວ, ໄດ້ມີຂຶ້ນໃນວັນທີ 26 ຕຸລາຜ່ານມານີ້, ທີ່ຫໍປະຊຸມແຫ່ງຊາດນະຄອນຫລວງວຽງຈັນ, ໂດຍການເຂົ້າຮ່ວມຂອງທ່ານ ສົມດີ ດວງດີ ຮອງນາຍົກລັດຖະມົນຕີ, ລັດຖະມົນຕີກະຊວງການເງິນ ແລະ ໃຫ້ກຽດມອບລາງວັນດັ່ງກ່າວໃຫ້ກັບຫົວໜ່ວຍທຸລະກິດຕ່າງໆແມ່ນທ່ານນາງ ເຂັມມະນີ ພົນເສນາ ລັດຖະມົນຕີກະຊວງອຸດສາຫະກຳ ແລະ ການຄ້າ.